  Анжелика Тихонова корреспондент 18-тӥ инвожое Удмуртиын 11-тӥ классэз быдтӥсьёслэн ӟуч кылъя но физикая огъя кун экзаменъёссылы йылпумъянъёс тодмо луизы. Со сярысь элькунысьтымы йылпумъян кун аттестацилэн «ВКонтакте» мерлыко вотэсысь огиназ ивортэмын. Ӟуч кылэз 8 дышетскисьёс 100 баллы гожтӥзы: Ижкарысь 78 но 57 номеро школаосысь, 86 номеро лицейысь, Балезиноысь 3 номеро школаысь, Сьӧлтаысь школаысь, Уваысь 2 номеро школаысь, Глазкарысь 8 номеро гимназиысь, Можгаысь 1 номеро школаысь. Оглом ӟуч кылъя экзаменэ 6 сюрс 731 пинал лыктӥз. Соос пӧлысь одӥгез ӧжытсэ баллэз люканы ӧз быгаты. Физикая экзаменэз 5 пиналъёс 100 баллы сётӥзы: Ижкарысь 41 номеро лицейысь (2 кузя), 71, 45 но 30 номеро лицейёсысь. Та тодметэз экзамен сётыны 1 сюрс 630 адями бырйиз. Соос пӧлысь 51-ез ичизэ баллэз ӧз люка. Тодэ вайытом, азьвыл географияя, литературая но математикая огъя кун экзаменъёслэн йылпумъянъёссы шараямын вал. Озьы ик элькунысьтымы 19 дышетскисьёс химияя но историяя огъя кун экзаменэз 100 баллы гожтӥзы шуыса ивортӥзы.  Ватсалом, вуоно дышетскон арлы Ижкарысь Кузебай Герд нимо йӧскалык гимназие 10-тӥ классэ 45 пиналъёсты кутозы. Тегъёс: Дышетон Ижкар Удмуртия ЕГЭ пиналъёс  